钦定古今图书集成/明伦汇编/官常典/第742卷 > 潘宗颜 窦永澄 江万春 董尔砺
## 钦定古今图书集成/明伦汇编/官常典/第742卷 > 潘宗颜 窦永澄 江万春 董尔砺

按《明外史忠义传》：“‘宗颜，字士瓒，保安卫人。善诗赋，晓
天文兵法。举万历四十一年进士，授户部主事，历郎
中。数上书当路言辽事。当路不能用，以宗颜知兵，命
督饷辽东，旋擢开原兵备佥事’。四十六年，马林将出
师，宗颜上书经略杨镐曰：‘林庸懦不堪当一面，乞易
他将，以林为后继，不然必败’。镐不从，命宗颜监林军”，
出三岔口，营稗子峪。夜闻杜松败，林军遂哗。及旦，林
果一战而败，策马先奔，宗颜殿后，奋呼冲击，胆气弥
厉。自辰至午，力不支，与游击窦永澄、守备江万春、赞
理通判董尔砺等皆死焉。事闻，赐祭葬，赠光禄卿，再
赠大理卿，荫锦衣世百户，谥“节愍”，立祠奉祀。永澄等
亦赐恤如制。